Preuzeto sa [www.pravno-informacioni-sistem.rs](http://www.pravno-informacioni-sistem.rs/)

Na osnovu člana 135. stav 5. i člana 149. stav 1. Zakona o policiji („Službeni glasnik RS”, br. 6/16, 24/18 i 87/18),

Vlada donosi

**UREDBU**

**o sprovođenju javnog konkursa za popunjavanje radnih mesta policijskih službenika u Ministarstvu unutrašnjih poslova**

"Službeni glasnik RS", broj 18 od 15. marta 2019.

**Predmet**

Član 1.

Ovom uredbom uređuju se postupak i način sprovođenja javnog konkursa za popunjavanje radnih mesta policijskih službenika u Ministarstvu unutrašnjih poslova (u dalјem tekstu: konkurs), izuzev za radna mesta u specijalnoj i posebnim jedinicama policije, čiji je način popunjavanja propisan aktom Vlade.

**Kad se sprovodi konkurs**

Član 2.

Konkurs se sprovodi ako radno mesto policijskog službenika u Ministarstvu unutrašnjih poslova (u dalјem tekstu: Ministarstvo) nije popunjeno putem internog konkursa, kada je njegovo sprovođenje obavezno utvrđeno aktom o unutrašnjem uređenju i sistematizaciji radnih mesta i za popunjavanje radnog mesta direktora policije.

**Predlog za popunjavanje radnog mesta**

Član 3.

Pisani predlog za popunjavanje radnog mesta putem konkursa, rukovodilac unutrašnje organizacione jedinice i organizacione jedinice u sedištu i van sedišta Direkcije policije (u dalјem tekstu: nadležni rukovodilac), podnosi organizacionoj jedinici nadležnoj za upravlјanje lјudskim resursima.

Za popunjavanje radnog mesta direktora policije, predlog iz stava 1. ovog člana, podnosi ministar unutrašnjih poslova (u dalјem tekstu: ministar).

Predlog za popunjavanje radnog mesta putem konkursa sadrži: naziv radnog mesta koje se popunjava, opšte i posebne uslove potrebne za obavlјanje poslova radnog mesta, vrstu radnog odnosa, potrebna znanja i veštine, odnosno stručnu osposoblјenost koja će se proveravati u izbornom postupku, opis posla radnog mesta, obrazloženje potreba za popunjavanjem radnog mesta, kao i predlog članova konkursne komisije i njihovih zamenika.

**Donošenje odluke o popunjavanju radnog mesta**

Član 4.

Ispunjenost uslova za popunjavanje radnog mesta utvrđuje rukovodilac organizacione jedinice nadležne za upravlјanje lјudskim resursima.

O popunjavanju radnog mesta putem konkursa rešenjem odlučuje ministar.

**Sastav i način rada Konkursne komisije**

Član 5.

Konkurs sprovodi Konkursna komisija čije članove i njihove zamenike imenuje ministar (u dalјem tekstu: Komisija).

Komisiju čine tri člana od kojih je predsednik Komisije zaposleni u organizacionoj jedinici nadležnoj za upravlјanje lјudskim resursima.

U Komisiji bar jedan član mora biti pripadnik manje zastuplјenog pola.

Članove Komisije, u njihovom odsustvu, menjaju zamenici.

Komisija odluke donosi većinom glasova.

Komisija vodi Zapisnik o radu.

Stručne i administrativno-tehničke poslove za Komisiju obavlјa organizaciona jedinica nadležna za upravlјanje lјudskim resursima.

**Sadržina oglasa o konkursu**

Član 6.

Tekst oglasa o konkursu sačinjava Komisija.

U oglasu o konkursu navode se: podaci o organu i unutrašnjoj organizacionoj jedinici: – naziv uže organizacione jedinice i mesto rada, podaci o radnom mestu: – naziv radnog mesta, redni broj radnog mesta, broj izvršilaca kojima se radno mesto popunjava, vrsta radnog odnosa; podaci o uslovima za rad na radnom mestu: – obrazovanje, posebni uslovi, radno iskustvo potrebno za rad na radnom mestu, državlјanstvo, opis poslova, znanja i veštine koje se ocenjuju u izbornom postupku, način njihove provere; datum oglašavanja; rok u kome se podnose prijave na konkurs; adresa na koju se podnose prijave; kontakt osoba zadužena za davanje obaveštenja o konkursu; dokazi koji se obavezno prilažu uz prijavu; datum otpočinjanja izbornog postupka i napomene.

U oglasu o konkursu za izbor direktora policije navode se podaci o uslovima iz Zakona o policiji, kao i drugi uslovi za rad u Ministarstvu.

**Objavlјivanje konkursa**

Član 7.

Oglas o konkursu objavlјuje se u roku od osam dana od dana donošenja rešenja o popunjavanju radnog mesta ‒ na intranet i internet stranici Ministarstva, oglasnoj tabli organizacione jedinice nadležne za upravlјanje lјudskim resursima, oglasnoj tabli organizacione jedinice u kojoj se popunjava radno mesto, u jednim od dnevnih novina koje se distribuiraju na teritoriji Republike Srbije, kao i na internet prezentaciji i periodičnom izdanju oglasa Nacionalne službe za zapošlјavanje.

**Prijava**

Član 8.

Prijava na javni konkurs za popunjavanje radnog mesta policijskog službenika u Ministarstvu unutrašnjih poslova (Obrazac 1), odštampan je uz ovu uredbu i čini njen sastavni deo.

Prilikom predaje, prijava dobija broj pod kojom lice učestvuje u dalјem izbornom postupku (u dalјem tekstu: šifra).

**Rok za podnošenje prijave**

Član 9.

Rok za podnošenje prijave je deset dana od dana objavlјivanja konkursa u dnevnim novinama.

**Razmatranje pristiglih prijava – predfaza izbornog postupka**

Član 10.

Po isteku roka za podnošenje prijava na konkurs, Komisija, bez odlaganja, pregleda sve prispele prijave i podnete dokaze radi provere ispunjenosti uslova za učešće kandidata na konkursu i utvrđuje Spisak kandidata koji ulaze u izborni postupak, odnosno koji će se proveravati.

Ispunjenost uslova iz stava 1. ovog člana podrazumeva prethodnu proveru blagovremenosti, dopuštenosti, razumlјivosti i potpunosti prijave.

Neblagovremene, nedopuštene, nerazumlјive ili nepotpune prijave Konkursna komisija odbacuje rešenjem protiv koga se može izjaviti žalba žalbenoj komisiji u roku od osam dana od dana prijema rešenja.

**Faze izbornog postupka**

Član 11.

U izbornom postupku Komisija proverava i ocenjuje stručne osposoblјenosti, znanja i veštine kandidata i druge potrebne uslove, koji su navedeni u oglasu.

Izborni postupak se sastoji iz sledećih faza:

1) provera ispunjenosti formalno-pravnih uslova;

2) provera tehničkih kompetencija (znanja i veština);

3) procena psiholoških zahteva i bazičnih kompetencija;

4) lekarski pregled;

5) intervju.

Redosled provere i ocenjivanja ispunjenosti uslova iz stava 2. ovog člana može biti drugačiji u zavisnosti od posebnih uslova radnog mesta utvrđenih aktom o unutrašnjem uređenju i sistematizaciji radnih mesta u Ministarstvu.

**Formalno-pravni uslovi**

Član 12.

Provera formalno-pravnih uslova, pored opštih uslova za zasnivanje radnog odnosa u državnom organu i posebnih uslova za zasnivanje radnog odnosa u Ministarstvu unutrašnjih poslova iz Zakona o policiji, obuhvata proveru dokaza o:

1) obrazovanju;

2) vrsti i dužini radnog iskustva i poslova na kojima je kandidat radio;

3) ispunjenosti posebnih uslova, ako su isti kao uslov za obavlјanje poslova radnog mesta koje se popunjava, predviđeni aktom o sistematizaciji radnih mesta.

**Tehničke kompetencije (znanja i veštine)**

Član 13.

Proveru tehničkih kompetencija (znanja i veština) vrši Komisija na osnovu pisanog testa znanja, koji obavezno sadrži i pitanje u vidu rešavanja konkretnog problema, zadatka i situacije – studije slučaja.

Izuzetno, za pojedina radna mesta kod kojih se zahteva provera fizičkih sposobnosti i veština kandidata, provera tehničkih kompetencija (znanja i veština) vrši se i putem testa kojim se proveravaju fizička sposobnost i veštine kandidata.

Komisija može, po potrebi, za proveru iz stava 2. ovog člana da angažuje i druga lica koja poseduju posebna znanja i veštine koje se proveravaju.

**Psihološki zahtevi i bazične kompetencije**

Član 14.

Postupak utvrđivanja ispunjenosti psiholoških zahteva i procenu bazičnih kompetencija kandidata, Komisija obavlјa preko organizacione jedinice nadležne za upravlјanje lјudskim resursima.

Nakon sprovedenog postupka iz stava 1. ovog člana, organizaciona jedinica nadležna za upravlјanje lјudskim resursima dostavlјa Komisiji rezultate ocenjivanja.

**Lekarski pregled**

Član 15.

Radi obavlјanja prethodnog lekarskog pregleda kandidat se upućuje u referentnu zdravstvenu ustanovu.

Nakon sprovedenog prethodnog lekarskog pregleda, referentna zdravstvena ustanova dostavlјa izveštaj organizacionoj jedinici nadležnoj za upravlјanje lјudskim resursima, koja isti prosleđuje Komisiji.

**Intervju**

Član 16.

Komisija u pojedinačnom razgovoru sa kandidatima obavlјa polustrukturisani intervju.

**Obaveštavanje i obaveznost prisustva kandidata fazama izbornog postupka**

Član 17.

Pre otpočinjanja faze izbornog postupka gde je prisustvo kandidata obavezno, kandidati se telefonskim putem obaveštavaju o tome kada ista počinje, gde i ko je sprovodi.

Ako kandidat izostane sa provere u nekoj od faza izbornog postupka iz stava 1. ovog člana smatra se da je odustao od učešća u dalјem toku izbornog postupka.

**Način ocenjivanja kandidata**

Član 18.

U fazi izbornog postupka formalno-pravni uslovi, utvrđuje se da kandidat „ispunjava” ili da „ne ispunjava” uslove.

Ocene kandidata u fazi izbornog postupka tehničke kompetencije (znanja i veštine) su od 0 do 4.

U fazi izbornog postupka psihološki zahtevi i bazične kompetencije utvrđuje se da kandidat „ispunjava” ili da „ne ispunjava” psihološke zahteve, a ocene za bazične kompetencije su od 1 do 4.

U fazi izbornog postupka lekarski pregled, utvrđuje se da kandidat „zadovolјava” ili da „ne zadovolјava” zdravstvene uslove.

Ocene kandidata u fazi izbornog postupka intervju su od 1 do 4.

U fazi izbornog postupka provera tehničkih kompetencija (znanja i veština), kandidat dobija ocenu od svakog člana Komisije.

Ocena za proveru tehničkih kompetencija (znanja i veštine) dobija se tako što se zbir bodova dobijenih na testu znanja, podeli sa brojem pitanja. Svaki odgovor na pitanje se boduje od 0 do 4.

Izuzetno, ocena za proveru tehničkih kompetencija (znanja i veštine) iz člana 13. stav 2. ove uredbe, dobija se tako što se saberu ocena iz stava 7. ovog člana i ocena na proveri fizičke sposobnosti i veština kandidata, i podele sa brojem 2.

Ocena koju je kandidat ostvario u fazi ispunjenosti psiholoških zahteva i procene bazičnih kompetencija, iz člana 14. ove uredbe, smatra se ocenom dobijenom od strane svih članova Komisije.

U fazi izbornog postupka intervju, kandidat dobija ocenu od svakog člana Komisije.

**Ponderisana, ukupna i konačna ocena**

Član 19.

Ocene dobijene od svakog člana Komisije u fazi provere tehničkih kompetencija, ispunjenosti psiholoških zahteva i procene bazičnih kompetencija i intervjua, množe se koeficijentom koji procentualno izražava značaj utvrđenih uslova za obavlјanje poslova radnog mesta koje se popunjava (u dalјem tekstu: ponderisane ocene), i to tako što se:

1) ocene u fazi tehničkih kompetencija (znanja i veštine) pomnože koeficijentom 0,30;

2) ocene u fazi psiholoških zahteva i bazičnih kompetencija pomnože koeficijentom 0,30;

3) ocene u fazi intervju pomnože koeficijentom 0,40.

Ukupna ocena kandidata je zbir ponderisanih ocena koje je kandidat dobio od svakog člana Komisije u svakoj od faza izbornog postupka, a iskazuje se u formularu za ukupnu ocenu kandidata (Obrazac 2), koji je odštampan uz ovu uredbu i koji čini njen sastavni deo.

Konačna ocena kandidata predstavlјa zbir ukupnih ocena iz stava 2. ovog člana, podelјen sa brojem tri, a iskazuje se u formularu za konačnu ocenu kandidata (Obrazac 3), koji je odštampan uz ovu uredbu i koji čini njen sastavni deo.

**Uslov za nastavak učešća u izbornom postupku**

Član 20.

Svaka faza izbornog postupka je eliminaciona za kandidata koji ne zadovolјi kriterijume provere iz prethodne faze, odnosno koji ostvari ocenu 1,4 i manje ili za koga se utvrdi da „ne ispunjava” ili „ne zadovolјava” utvrđene uslove za rad na radnom mestu koje se popunjava.

Posle sprovedene svake faze izbornog postupka Komisija sačinjava Listu kandidata koji ispunjavaju utvrđene uslove i koji nastavlјaju učešće u izbornom postupku.

**Način rangiranja kandidata**

Član 21.

Ostvarena konačna ocena predstavlјa osnov za rangiranje kandidata.

Kandidati se rangiraju tako što se redosled kandidata na rang listi određuje prema visini ostvarene konačne ocene, odnosno ostvarene ocene prema redosledu značaja utvrđenih i vrednovanih uslova za obavlјanje poslova radnog mesta koje se popunjava.

Ako više kandidata na kraju izbornog postupka ostvari istu konačnu ocenu prednost ima onaj kandidat koji je ostvario veći zbir ponderisanih ocena na intervjuu.

Ako više kandidata ostvari isti zbir ponderisanih ocena na intervjuu, prednost ima onaj kandidat koji je ostvario veću ocenu u fazi ispunjenosti psiholoških zahteva i procene bazičnih kompetencija.

Ako više kandidata ostvari istu ocenu u fazi izbornog postupka psihološki zahtevi i bazične kompetencije, prednost ima onaj kandidat koji je ostvario veći zbir ponderisanih ocena za tehničke kompetencije.

**Rang lista**

Član 22.

Posle sprovedenog izbornog postupka Komisija sačinjava Rang listu na koju uvršćuje kandidate koji su ispunili merila propisana za izbor i to samo kandidate koji su ostvarili najmanje 60% vrednosti najveće konačne ocene, odnosno koji su ostvarili konačnu ocenu najmanje 2,4.

Za kandidata koji je sa najbolјim rezultatom ispunio merila propisana za izbor, odnosno koji je na Rang listu uvršten pod rednim brojem 1, vrši se bezbednosna provera, u skladu sa zakonom.

Ako se utvrdi da za kandidata iz stava 2. ovog člana ne postoje bezbednosne smetnje za zasnivanje radnog odnosa Komisija dostavlјa Rang listu ministru.

Ako se utvrdi da za kandidata iz stava 2. ovog člana postoje bezbednosne smetnje za zasnivanje radnog odnosa u skladu sa Zakonom o policiji, bezbednosna provera vrši se za kandidata sa liste kandidata sa sledećim najbolјim rezultatom.

**Rešenje**

Član 23.

Ako je izabran kandidat koji nije državni službenik, ministar donosi rešenje o prijemu u radni odnos, a ako je izabran kandidat koji je državni službenik, ministar donosi rešenje o premeštaju.

Rešenja iz stava 1. ovog člana ministar donosi u roku od 15 dana od dana okončanja postupka bezbednosne provere.

Rešenja iz stava 1. ovog člana dostavlјaju se svim kandidatima koji su učestvovali u izbornom postupku, a koji u odnosu na to rešenje imaju pravo zaštite svojih prava ‒ u skladu sa zakonom.

Na internet prezentaciji Ministarstva unutrašnjih poslova objavlјuje se lista kandidata pod njihovom šifrom i ime i prezime kandidata koji je izabran u konkursnom postupku.

**Neuspeh konkursa**

Član 24.

Konkurs nije uspeo:

1) ako se nije prijavio nijedan kandidat;

2) ako se u postupku sprovođenja konkursa utvrdi da nijedan od prijavlјenih kandidata nije ispunio uslove za učešće u konkursu, odnosno ukoliko su sve prijave neblagovremene, nedopuštene, nerazumlјive ili nepotpune;

3) ako nijedan prijavlјeni kandidat nije učestvovao u izbornom postupku;

4) ako nijedan kandidat koji je učestvovao u izbornom postupku nije ispunio merila propisana za izbor;

5) usled odustanka svih kandidata koji su uvršteni na Spisak kandidata koji ulaze u izborni postupak.

U slučaju iz stava 1. ovog člana predsednik Komisije će sačiniti izveštaj i dostaviti ga ministru, koji na osnovu tog izveštaja rešenjem utvrđuje da javni konkurs nije uspeo.

Rešenje iz stava 2. ovog člana dostavlјa se svim kandidatima koji su imali pravo da učestvuju u izbornom postupku, koji u odnosu na to rešenje imaju pravo zaštite svojih prava – u skladu sa zakonom.

**Konkurs za izbor direktora policije**

Član 25.

Radi utvrđivanja predloga ministra, za potrebe postupka u kom Vlada postavlјa direktora policije, Ministarstvo sprovodi javni konkurs u skladu sa Zakonom o policiji.

Predlog kandidata za popunjavanje radnog mesta direktora policije utvrđuje ministar i isti dostavlјa Vladi.

U pogledu načina i postupka za izbor direktora policije na konkursu primenjuju se odredbe čl. 5‒22. i člana 24. ove uredbe.

**Prestanak važenja ranijeg propisa**

Član 26.

Danom stupanja na snagu ove uredbe prestaje da važi Uredba o sprovođenju javnog konkursa u Ministarstvu unutrašnjih poslova („Službeni glasnik RS”, broj 72/16).

**Stupanje na snagu**

Član 27.

Ova uredba stupa na snagu osmog dana od dana objavlјivanja u „Službenom glasniku Republike Srbije”.

05 broj 110-2595/2019

U Beogradu, 14. marta 2019. godine

**Vlada**

Predsednik,

**Ana Brnabić,** s.r.

Prilozi

[Obrazac 1 - Prijava na javni konkurs za popunjavanje radnog mesta policijskog službenika u Ministarstvu unutrašnjih poslova](http://www.pravno-informacioni-sistem.rs/SlGlasnikPortal/prilozi/prilog1.html%26doctype%3Dreg%26x-filename%3Dtrue%26regactid%3D428019)

[Obrazac 2 - Formular za ukupnu ocenu kandidata](http://www.pravno-informacioni-sistem.rs/SlGlasnikPortal/prilozi/prilog2.html%26doctype%3Dreg%26x-filename%3Dtrue%26regactid%3D428019)

[Obrazac 3 - Formular za konačnu ocenu kandidata](http://www.pravno-informacioni-sistem.rs/SlGlasnikPortal/prilozi/prilog3.html%26doctype%3Dreg%26x-filename%3Dtrue%26regactid%3D428019)